钦定古今图书集成/理学汇编/学行典/第277卷 > 庄子 > 《端居赋》〈有序〉宋·种放
## 钦定古今图书集成/理学汇编/学行典/第277卷 > 庄子 > 《端居赋》〈有序〉宋·种放

予尝阖扉而居，不乐他游，未尝以一词辄于公侯，以借浮誉。门外苔封草纤，非知己之深者无一造其居。或罪予曰：“嗟乎，明逸上有明，天子贤执事，子独贫且贱，耻也。又《易》称‘君子以贞凶’。子其有是乎？” 予退而作《端居赋》。

“山鸟寂寂，梧阴昼碧。穷居退夫，耿然不怿。精神沮而
徜徉，冠履陋而踧踖。类沈酣而未醒，岂执迷而莫析。
固贻讥于独善，尚多言而自释，鲸鹏虽大，无风波而
何益？胡粤万里，舍舟车而奚适？在圣贤，虽有志于下
民，孰能无位而立辟。况予才不造于往哲，名器敢期
于苟得？在得丧不忘于明圣，颠沛必思于正直。终皮”
弁以自守，恶鹬冠以假饰。进不妄而嘻嘻，退不怨而
戚戚。故孟轲有言，“虽有镃基，不如逢乎有年”；颜氏几
圣，乐在陋巷，亦将育乎令德。兹穷通之自信，匪古今
之可尤。顾窃位而择肉兮予诚自羞，宁守道而食芹
兮中心日休。予将息万竞，消百忧，养浩气于蓬茅之
下，饮清源于渊默之流。侣鸾鹄兮云“霓之表，终焉泯
众议之啾啾。”